b'\n_START_ARTICLE_\nGalileja\n_START_PARAGRAPH_\nGalileja (hebrejsko: \xd7\x94\xd7\x92\xd7\x9c\xd7\x99\xd7\x9c [ha-Galil] = Krog, Okro\xc5\xbeje; arabsko: \xd8\xa7\xd9\x84\xd8\xac\xd9\x84\xd9\x8a\xd9\x84 [al-D\xc5\xbealil]) je pokrajina na severu dana\xc5\xa1njega Izraela. Pokrajina je znana tudi iz zgodovine._NEWLINE_Galileja obsega pribli\xc5\xbeno \xc4\x8detrtino sodobne dr\xc5\xbeave Izrael in ima povr\xc5\xa1ino okoli 5000\xc2\xa0km\xc2\xb2. Tradicionalno se deli na Zgornjo, Spodnjo in Zahodno Galilejo. Zahodna Galileja se razteza od mesta Hajfa do meje z Libanonom na severu. Spodnja Galileja le\xc5\xbei med gorovjem Karmel na jugu in dolino Beit ha-Kerem na severu. Zgornja Galileja pa le\xc5\xbei severno od doline Beit ha-Kerem in se nadaljuje do Libanonske meje na severu in do Galilejskega jezera in Golanskega vi\xc5\xa1avja na vzhodu._NEWLINE_V Galileji so temperature nekoliko ni\xc5\xbeje, koli\xc4\x8dina padavin pa je nekoliko vi\xc5\xa1ja kot v drugih delih Izraela, zato je tu vegetacija bujnej\xc5\xa1a. Zaradi ugodnega podnebja je Galileja tudi priljubljena tuisti\xc4\x8dna destinacija._NEWLINE_Pomembnej\xc5\xa1i kraji v Galileji so Akko (Akra), Nazaret, Naharija, Safed, Karmiel, Afula, Kirjat \xc5\xa0emona in Tiberija. Nekateri zgodovinsko pomembni kraji so tudi: Kana, Magdala, Kafarnaum, Betsajda, itd. Mesto Hajfa sicer administrativno ne spada v Galilejo, a vseeno deluje kot pomembno trgovsko sredi\xc5\xa1\xc4\x8de regije._NEWLINE_Za Galilejo je zna\xc4\x8dilen precej\xc5\xa1en dele\xc5\xbe arabskega prebivalstva. V nekaterih krajih predstavljajo Arabci ve\xc4\x8d kot tri \xc4\x8detrtine, v celotni Galileji pa okoli polovico prebivalstva.\n_START_SECTION_\nGalileja ob za\xc4\x8detku na\xc5\xa1ega \xc5\xa1tetja\n_START_PARAGRAPH_\nV \xc4\x8dasu Rimskega imperija je bila regija razdelejena na Judejo, Samarijo in Galilejo. Galileja je bila najve\xc4\x8dja od teh treh de\xc5\xbeel, od smrti Heroda Velikega (leta 4 pr. n. \xc5\xa1t.) ji je vladal Herod Antipa. Med letoma 17 in 20 je Herod Antipa za\xc4\x8del graditi novo prestolnico svojega kraljestva - mesto je imenoval Tiberija, cesarju Tiberiju na \xc4\x8dast. Herod je bil formalni suveren de\xc5\xbeele, v resnici pa je bil popolnoma odvisen od Rimljanov. Rimljani so tudi formalno prevzeli oblast leta 39, ko so Heroda izgnali v Galijo (dana\xc5\xa1nja Francija)._NEWLINE_V Galileji je velik del svojega \xc5\xbeivljenja pre\xc5\xbeivel Jezus Kristus, ki je prebival v otro\xc5\xa1tvu in mladosti v Nazaretu, poleg tega pa se je ve\xc4\x8dkrat zadr\xc5\xbeeval ob Galilejskem jezeru, v Kafarnaumu in na gori Tabor.'